LA UNION - Naupay ken naklaat ti barangay kapitan ti Baraoas Norte idiay ili ti Naguilian, La Union idi naduktalan ti maipapan iti treasure hunting wenno panagkali iti balitok iti maysa a residential area sadiay.
Iti panagresponde ti Bombo Radyo iti naawat a reklamo manipud iti concerned citizen, naduktalan nga agunegen iti 12-metro ti makalkali nga abut iti lote a kukua ti managan Teressa Padilla.
Segun ken ni Barangay Capt. Florencio Estipular, naklaat daytoy gapu ta saanna a ninamnama a maisubli manen ti panagkali ti abut iti masakupanna a barangay agsipud ta immunan nga impasardeng daytoy dagiti pulis idi pay napalabas a tawen.
Inlawlawagna a Pebrero 2014 idi naduktalanda ti maipanggep iti panagkali ti abut a dagus met a nayuman iti pulisia isu a naisardeng ngem saanda a ninamnama a maituloy manen ita a tawen.
Gapu iti daytoy, impaganetgetna a nasken a maiyuman daytoy kadagiti maseknan nga ahensia tapno maan-anay a maatipa ken maisardeng ti iligal nga aramid ti nasao a pamilya.
Kabayatanna, inlawlawag met ni Teressa Padilla a naikeddengda a sangapamilya ti agpakali iti abut kalpasan a nakatagtagainep dagitoy maipapan iti maipagarup a kaadda ti gameng iti lote da.
Sipud idin ket rinugianda metten ti nagkali ken dinakamatna pay nga inyumanda daytoy iti maysa nga abogado.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn